ועדת החוקה, חוק ומשפט, כנסת 15, פרוטוקול מספר 539, 2002-11-06 15:00

מיכאל איתן: רבותי, אנחנו דנים עכשיו בהצעת חוק הבחירות לכנסת ולראש הממשלה (תיקון – התפלגות של סיעה המונה שני חברי כנסת), התשס"ב-2002.

מיכאל איתן: הצעת החוק הזאת נובעת ממצב שבמסגרת סיעה של שניים, שקיימת בכנסת, בסוף תקופת כהונתה של הכנסת מתגלע סכסוך בין שני חבריה.

משה ארנס: חילוקי דעות.

מיכאל איתן: לפעמים חילוקי דעות, ולפעמים אפילו סכסוך על רקע אישי.

מיכאל איתן: אז נוצר מצב שרירותי, אם מספר אחד ברשימה הזאת מחליט שהוא מפלג את הסיעה ואומר למספר שתיים שלו: מהיום והלאה אתה לא מקבל שום זכות כאן, אני גם לא ארכיב אותך ברשימה לכנסת הבאה, ונוסף לכך אני יכול גם לגרום לכך שלא תוכל להצטרף לשום רשימה מרשימות הכנסת הנוכחית.

ענת מאור: הוא יכול להצטרף, בלי מימון מפלגות.

חיים כץ: אם הוא מדיח אותי, אני לא יכול.

ענת מאור: אם הוא לא מדיח, אתה יכול.

חיים כץ: זה תלוי בו.

מיכאל איתן: הבעיה כעת היא לא של המימון, קודם כל התפיסה מה מותר ומה אסור, מה בסדר ומה לא בסדר.

סיגל קוגוט: החוק שונה מכיוון שלא רצו ליצור רסיסי מפלגות, ולכן בתקופתו של חבר הכנסת אמנון רובינשטיין ביטלו את האפשרות של התפלגות ב-90 הימים שלפני הבחירות.

סיגל קוגוט: מה שאפשר היום זה, התפלגות של שלושה, ואם זו סיעה של שישה חברים, שניים מתוכה.

סיגל קוגוט: זה מה שאפשר היום.

חיים כץ: שליש בכל מצב.

ענת מאור: ב-90 הימים.

סיגל קוגוט: אין יותר 90 ימים.

מיכאל איתן: נכון שיש כאן איזה קושי לוגי מסוים, שאדם יכול לבוא ולהגיד: תשמע, אתה בסיעה של שניים, אתה רוצה לשמור גם על הזכויות של מספר שניים שם, אבל מה קורה בסיעה של שלושה, כששניים נגד אחד, או בסיעה של תשעה, כשכל השמונה נגדו, התשובה היא שבכל אופן מדובר פה בסיעה של 50% על 50%.

מיכאל איתן: זה לא מצב של מיעוט בסיעה.

מיכאל איתן: כאן, מבחינת האחוזים, זה חצי חצי.

מיכאל איתן: בסיעה של שמונה, יש שיקול דעת של שמונה אנשים שאומרים: האחד הזה לא בסדר, והם נוקטים נגדו בסנקציות קשות מאוד, הם גורמים לו כמעט לאבד קריירה פוליטית אם הוא רוצה לרוץ עם הליכוד, רוצה לרוץ עם העבודה, עם המפד"ל, עם ש"ס.

מיכאל איתן: הוא לא יכול לרוץ עם שום רשימה קיימת בכנסת.

ענת מאור: למה צריך לעבור מסיעה לסיעה?

ענת מאור: אין אידיאולוגיה?

מיכאל איתן: גברתי ענת מאור, הוא לא פרש מסיעתו במהלך הכנסת, הוא הלך עם סיעתו עד סוף הכנסת, רק בסוף הוא אמר: הצילו, אני כבר לא יכול.

מיכאל איתן: לא הפרתי, לא בגדתי, לא מכרתי שלטון, לא עשיתי כלום.

מיכאל איתן: עכשיו אני רוצה לצאת לחופשי.

מיכאל איתן: זה בסוף הכנסת, רק ב-90 יום.

מיכאל איתן: אם זה לפני ה-90 יום, הוא לא יכול לעשות את זה.

מיכאל איתן: ב-90 יום הוא אמר: עכשיו תנו לי ללכת לחופשי.

משה ארנס: זה החוק כרגע?

מיכאל איתן: לא, זה מה שאנחנו רוצים לעשות.

משה ארנס: אי-היכולת לפרוש זה כרגע?

מיכאל איתן: נכון.

משה ארנס: זה משהו טיפשי ביותר.

דורית ואג: זה כבר הרבה שנים.

חיים כץ: זה רק בכנסת הזאת.

חיים כץ: ב-90 יום אפשר היה בכנסת הקודמת.

מיכאל איתן: זה טיפשי מאוד.

ענת מאור: למה זה טיפשי?

מיכאל איתן: אני, למשל, חבר בסיעת מרצ, אני רוצה לעבור בסוף הקדנציה.

עמיר פרץ: למה אתה לא מאפשר לכולם?

עמיר פרץ: תחזיר את 90 הימים.

מיכאל איתן: הסברתי.

מיכאל איתן: אמרתי שכאשר שמונה איש עושים את זה לאחד - - -

עמיר פרץ: זה עוד יותר אנטי-דמוקרטי.

מיכאל איתן: הפוך.

מיכאל איתן: יש שיקול דעת של שמונה אנשים.

מיכאל איתן: כאן זה ראש בראש.

עמיר פרץ: דעתך מותאמת לאינטרסים שלך.

עמיר פרץ: אתה לא באת לכאן בתור חסיד אומות העולם.

עמיר פרץ: אם היית עושה את זה לקדנציה הבאה, אני מבין.

מיכאל איתן: חבר הכנסת עמיר פרץ, יש לי הודעה בשבילך, אני אומר שזה רק מאינטרסים.

מיכאל איתן: רק כאשר אני שם את האינטרסים יש גם היגיון.

מיכאל איתן: במקרה, ההיגיון עובד עם האינטרס שלי.

עמיר פרץ: אין היגיון.

מיכאל איתן: לא היית כאן, ואני חוזר ואומר.

מיכאל איתן: ההיגיון שלי, יכול להיות שזה היגיון דפוק, אבל אני אסביר אותו.

מיכאל איתן: אני אומר שיש מצב שיש רשימה של שישה, שבעה אנשים, וחמישה אומרים: אנחנו רוצים להטיל את העונש המסוים.

מיכאל איתן: גם אם הוא לא צודק, לפחות זאת החלטה של חמישה אנשים.

מיכאל איתן: ההיגיון שלי אומר שיש הבדל כאשר יש קבוצה, ויש שם שיקול דעת, יש שם הרבה אנשים והם קיבלו החלטה, לבין מצב שיש שניים.

מיכאל איתן: זה תלוי בשרירות לבו הגמורה של אחד.

מיכאל איתן: זאת החלטה של אחד.

מיכאל איתן: ולכן יש מקום להצעת החוק.

מיכאל איתן: ענת מאור, עדיין לא דיברתי על ההיבטים הכספיים.

מיכאל איתן: תסביר לנו את זה סיגל קוגוט, כי אני עצמי לא בקיא בהשלכות הכספיות.

מיכאל איתן: העניין הכספי אצלי היה שולי לחלוטין.

משה ארנס: מדוע לא לתקן את החוק בצורה כזאת, שאדם שהוא בסיעה מסוימת בכנסת היום, יוכל בבחירות הבאות לרוץ בכל סיעה שהוא רוצה?

סיגל קוגוט: הוא יכול, בלי לתקן שום חוק, לרוץ היום ברשימה של מפלגה אחרת לכנסת.

מיכאל איתן: אם הוא לא פורש.

חיים כץ: אם עמיר פרץ אומר לי להצביע אי-אמון בתקציב, ואני מצביע בעד, הוא גורם לי לפרוש.

סיגל קוגוט: להצביע נגד באי-אמון, זאת פרישה.

סיגל קוגוט: אבל סתם כך לגמור את הקדנציה ולרוץ ברשימה של מישהו אחר, אפשר היום בלי לתקן שום חוק.

עמיר פרץ: מי שרוצה לפרוש ולרוץ ברשימה אחרת, שיהיה לו לבריאות.

עמיר פרץ: אין שום בעיה.

עמיר פרץ: חבר הכנסת מיקי איתן, שעבדתי את הבית שלי כדי לקבל מימון מפלגות.

עמיר פרץ: אתה שייך למפלגה גדולה, אצלך המפלגה עושה הלוואות.

עמיר פרץ: אני הקמתי מפלגה חדשה, שעבדתי את הבית שלי כדי לקבל הלוואה ולרוץ, וההלוואות שלי משעובדות עד היום.

עמיר פרץ: זה דבר אחד.

עמיר פרץ: דבר שני.

עמיר פרץ: ההיבט הדמוקרטי שלך הוא מאוד מעניין לאחרונה.

עמיר פרץ: אם לא אכפת לך גם אצלך, לא סיעת הליכוד מחליטה, גם אצלך יש לשכה ומרכז והנהלה, ולא רק שני שליחים מחליטים.

עמיר פרץ: זה לא מפלגה של חברי הכנסת, זה מפלגה של אנשים.

עמיר פרץ: המושג החדש שתבעת היום, שמפלגה שייכת לחברי הכנסת, זה מושג מאוד מוזר.

מיכאל איתן: זה החוק קובע.

עמיר פרץ: החוק לא קובע את זה, החוק קובע: הנהלת סיעה.

מיכאל איתן: מה פתאום.

מיכאל איתן: אין מושג הנהלת סיעה.

עמיר פרץ: יש מושג.

ענת מאור: אנחנו צריכים לקבל מידע מהיועצת המשפטית על ההיבט הכספי.

סיגל קוגוט: אני אגיד מה שאני יודעת, ביקשתי מארבל אסטרחן גם לבוא לכאן, כי גם היא עוסקת הרבה במימון של הסיעות.

סיגל קוגוט: לפי מיטב ידיעתי, המשמעות של התפלגות, יש לה משמעות כספית ולא כספית.

סיגל קוגוט: הלא-כספית מאפשרת להיות שר וסגן שר בכנסת הבאה, ואילו אם הוא ייחשב פורש, הוא לא יוכל; המשמעות הכספית היא, שהוא לוקח אתו את זמן השידור של המפלגה בטלוויזיה, הוא לוקח אתו את המקדמות של המפלגה, הוא לוקח אתו את המימון השוטף של שלושת החודשים הבאים פלוס אחד, כי כל התפלגות גורמת לזה שיהיה עוד פלוס אחד לחלק המתפלג.

סיגל קוגוט: הוא לא לוקח אתו את מימון הבחירות.

סיגל קוגוט: כלומר, כשבתום הבחירות יעשו את הממוצע בין מה שזכתה הסיעה בכנסת הקודמת לכנסת הבאה, ממוצע לחלק לחצי.

סיגל קוגוט: בשביל לחשב כמה מימון, לפי פסק-דין שיצא בעקבות עתירה של סיעת האיחוד הלאומי נקבע, שבשביל החישוב הזה של מימון הבחירות עושים את החשבון מה היה מספר חברי הכנסת ביום כינונה של הכנסת החמש-עשרה לעומת יום כינונה של הכנסת השש-עשרה, ועושים ממוצע, והפרישות באמצע לא משנות כלום.

סיגל קוגוט: אבל לעניין המימון השוטף, המקדמות וזמן שידור בטלוויזיה ועוד קבלת פלוס אחד ליחידת מימון, זה משנה.

ענת מאור: האם כשאת מדברת שחבר כנסת לוקח אתו, את מתכוונת למימון חלקי שניים או תוספת למשלם המסים?

ארבל אסטרחן: מה שהוא יכול לקחת אתו זה רק את המימון השוטף, וזה גם כן רק אם הוא מקים מפלגה.

מיכאל איתן: השאלה שהיא שואלת היא, האם זה יורד מתקציב מפלגת האם.

ארבל אסטרחן: אם ניקח את המקרה של עם אחד, היום, במימון השוטף, הם מקבלים שתי יחידות פלוס אחת.

ארבל אסטרחן: אם חבר כנסת כץ רוצה להתפלג והוא יקים מפלגה והוא יקבל מימון שוטף בנפרד, אז עמיר פרץ יקבל יחידה פלוס יחידה נוספת וחיים כץ, יקבל יחידה פלוס יחידה נוספת.

סיגל קוגוט: סך הכול יהיו ארבע יחידות מימון במקום שלוש יחידות.

מיכאל איתן: בוועדת הכספים מונחת הצעת חוק שלי שאומרת, שבמקרה כזה כל אחד מקבל חצי, ולא מעמיסים את האחד הנוסף על הציבור.

מיכאל איתן: דבר שני, מה קורה אם הוא עובר למפלגה אחרת?

ארבל אסטרחן: היא תקבל יחידה אחת שלו בלבד.

מיכאל איתן: אז אין תוספת לציבור.

סיגל קוגוט: אם הוא עובר למפלגה אחרת הוא נחשב חלק מהמפלגה האחרת, והוא לא יהיה לבד.

מיכאל איתן: כאשר אנחנו מדברים על כסף, נניח שנשארו לו שלושה חודשים להיות מפלגה עצמאית, מדובר על כך שהוא מקבל 15% מהיחידה.

ארבל אסטרחן: 10% בחודש.

סיגל קוגוט: אם הוא לבד, הוא מקבל פלוס אחד.

מיכאל איתן: הוא מקבל 5% לחודש, במשך שלושה חודשים זה 15% מיחידה, והוא מקבל עוד 15% מהיחידה הנוספת.

מיכאל איתן: זאת אומרת, 30% מיחידה.

מיכאל איתן: כלומר, במקרה הגרוע, שהוא ייקח את היחידה הנוספת, מדובר בתוספת של עוד 15% מיחידת המימון.

מיכאל איתן: זאת אומרת, מדובר בערך ב-180,000 שקלים.

ארבל אסטרחן: כמעט 200,000 שקלים.

עמיר פרץ: עיני לא צרה בחבר הכנסת חיים כץ.

מיכאל איתן: כבר הגענו למשהו.

עמיר פרץ: סלח לי, אני בא להגן על עצמי.

עמיר פרץ: אני מחזיר הלוואות, לא אתה, מיקי איתן.

עמיר פרץ: רוב המפלגות פה מוגנות על-ידי המפלגות שלהם.

עמיר פרץ: אצלי כל הערבויות הן ערבויות אישיות שלי.

עמיר פרץ: הוא לא חתם אתי על שום ערבות אישית.

עמיר פרץ: הפריסה של ההלוואות היא שלי, הבנק פורס אותן לפי אורך הקדנציה.

עמיר פרץ: כך עובד הבנק, וזה בצדק, וגם אז, רק אם הם הולכים לקראתך.

עמיר פרץ: בדרך כלל אומרים לך, שהם בכלל לא רוצים לפרסו.

עמיר פרץ: אתם תשמרו בבקשה על מה שקיבלתי בדין, לא לקחתי את זה מאף אחד, השקעתי בזה את כל מה שיש לי בחיים.

עמיר פרץ: אני לא חושב שיש לכנסת זכות לבוא ולהחליט, שהיא גוזלת ממני מה שמגיע לי.

עמיר פרץ: יש לי היום שתי יחידות מימון שכולן משועבדות להלוואות.

עמיר פרץ: שתי יחידות מימון עם היחידה של הסיעה.

עמיר פרץ: כדי שנהיה הגונים כלפי תקציב המדינה – מה שקורה זה לא רק יחידת המימון הנוספת.

עמיר פרץ: זה מה שאמרה לך עורכת-הדין שבסוף הבחירות עושים חישוב לפי סיעת האם מול תוצאות הבחירות בממוצע.

עמיר פרץ: נניח ואני יוצא רק עם שני מנדטים.

עמיר פרץ: אני היום, במעמד הביניים, לא אקבל מימון לצורך הבחירות על יחידה אחת.

עמיר פרץ: יעמידו לי רק 65% משתי יחידות.

סיגל קוגוט: אתה מדבר על המקדמה.

עמיר פרץ: בסוף ממילא חייבים לשלם לי לפי סיעת האם.

עמיר פרץ: כלומר, בפועל, בסוף התהליך, שתי היחידות הן נטו תוספת.

עמיר פרץ: שתי יחידית המימון הן מלאות, כי לא מקזזים את היחידה הנוספת.

עמיר פרץ: כלומר, מה שהמדינה תשלם עם הפיצול זה חמש יחידות בתום הבחירות, ולא ארבע יחידות.

מיכאל איתן: למה?

עמיר פרץ: היום אני מקבל שלוש יחידות מימון.

עמיר פרץ: עם הפיצול, הוא יקבל אחת פלוס אחת.

מיכאל איתן: רק בשוטף.

עמיר פרץ: זה בא במימון מפלגות.

מיכאל איתן: רק בשוטף.

מיכאל איתן: הוא לא מקבל מענק של יחידת מימון, משום שהוא פרש.

מיכאל איתן: אין דבר כזה.

עמיר פרץ: אם הוא מקים מפלגה ורץ כמפלגה?

מיכאל איתן: אם הוא יזכה בבחירות הבאות.

עמיר פרץ: קודם כל הוא מופיע כאחת פלוס אחת.

מיכאל איתן: אין דבר כזה.

ארבל אסטרחן: הוא יהיה סיעה חדשה.

עמיר פרץ: סיעה חדשה שמקבלת מימון.

סיגל קוגוט: מקדמה.

עמיר פרץ: מקדמה על אחת פלוס אחת.

ארבל אסטרחן: במקדמות אין פלוס יחידה אחת.

ארבל אסטרחן: רק בסוף יש פלוס יחידה.

מיכאל איתן: חוץ מזה, מקדמה זה לא כסף.

עמיר פרץ: זה לא משנה.

עמיר פרץ: אני מחשב מה מקבלים בסוף.

עמיר פרץ: כמה הוא מקבל לצורך המימון בסוף?

סיגל קוגוט: לפי התוצאה שהוא יקבל, כי הוא ייחשב חדש.

עמיר פרץ: אם כך, חבר הכנסת מיקי איתן, אני מבקש שתגן עלי.

עמיר פרץ: מה שקורה פה זה דבר מוזר.

עמיר פרץ: אני הנפגע היחיד.

עמיר פרץ: כמו שאמרת קודם, זה מה שהכנסת רוצה, אם כי אני חושב, שזה פועל בניגוד לכוונה שהיתה לכנסת לגבי חבר כנסת שפורש.

עמיר פרץ: הרי בקדנציה הקודמת יכול היה חבר כנסת להחליט 90 יום לפני הבחירות שהוא עוזב, היה עובר עם המימון שלו, האישי, ובזה נגמר העניין.

עמיר פרץ: אבל אמרו שלא יכול להיות דבר כזה.

מיכאל איתן: מתי אמרו את זה?

עמיר פרץ: בכנסת הקודמת החליטו לגבי הכנסת הזאת.

עמיר פרץ: בכנסת הקודמת זה עדיין פעל, ולכנסת הזאת קבעו אחרת, לא עשו חקיקה רטרואקטיבית.

מיכאל איתן: מתי היה התיקון של חבר הכנסת רובינשטיין?

עמיר פרץ: בכנסת הקודמת.

מיכאל איתן: זה היה בכנסת הנוכחית.

סיגל קוגוט: זה נעשה בגלל אי-רצון לעודד פיצולים.

סיגל קוגוט: זה היה כשאמנון רובינשטיין היה יושב-ראש הוועדה, בכנסת הזאת.

מיכאל איתן: זאת חקיקה של הכנסת הזאת, לא קבעה את זה הכנסת הקודמת.

עמיר פרץ: הכוונה היתה, שלא רצו לאפשר לכל חבר כנסת לקחת יחידת מימון וללכת.

עמיר פרץ: אם אתה מדבר על כנות, אם הוא רוצה ללכת, שילך.

עמיר פרץ: אין לי בעיה.

עמיר פרץ: אני מבקש, שאת זמן השידור שלי ישאירו לי, את המימון שלי ישאירו לי, ושיהיה לו לבריאות, שיצליח בדרכו.

עמיר פרץ: אין לי שום בעיה אתו.

מיכאל איתן: עזוב רגע את עניין הכסא, בוא ניגע רגע בזמן השידור.

מיכאל איתן: זאת נראית לי נקודה יותר ברורה.

מיכאל איתן: כל הזמן אתה מתייחס לעצמך, כאילו אתה מפלגה של שניים.

מיכאל איתן: אתה עכשיו מפלגה של אחד, כי גם הוא שותף במפלגה, גם הוא הביא קולות, גם הוא חלק מהמפלגה.

מיכאל איתן: אני לא מדבר על הכסף.

מיכאל איתן: אתה אומר: הוא כלום, אני הכול, ובזה נגמר העניין.

עמיר פרץ: אני מייצג אלפי אנשים שהבאתי מתוכם קול אחד והוא הביא קול אחד.

עמיר פרץ: רצנו בשם ערכים מסוימים.

עמיר פרץ: זכותו ללכת היום, להצטרף לאיחוד הלאומי, להצטרף למרצ.

עמיר פרץ: זכותו.

עמיר פרץ: הוא איש חופשי לכל דבר ועניין.

יהושע שופמן: זה לא יפגע באפשרות להתמנות לשר או לסגן שר.

סיגל קוגוט: זה לא יפגע, זה לא נחשב פרישה, רק עם הצבעת אי-אמון.

עמיר פרץ: מצדי, תאפשרו לו אי-אמון.

עמיר פרץ: מצדי, תתנו לו את כל הזכויות הדמוקרטיות.

סיגל קוגוט: פיזרו את הכנסת, אין אי-אמון.

עמיר פרץ: אני מבקש לשמור על זמן השידור שלי, על הכסף שלי, תעשו אתו מה שאתם רוצים.

עמיר פרץ: זה הכול.

חיים כץ: אין לי טענות לעמיר פרץ.

חיים כץ: הלכנו ביחד, הוא השקיע את כל הכסף, אני לא השקעתי אגורה.

חיים כץ: זאת עובדה.

חיים כץ: אמרתי לו: קודם כול תחזיר את כל החובות שלך.

חיים כץ: לא ראיתי אגורה אחת מהמפלגה.

חיים כץ: אני לא יודע מה עשו עם הכסף.

חיים כץ: אמרתי: קודם כול תחזיר 100,000 שקלים לחודש, תחזיר את החובות.

חיים כץ: לא אמרו לי על מה מוציאים, לא אמרו לי אם משקיעים חצי מיליון שקל בבחירות בעיריית לוד.

חיים כץ: שום דבר לא אמרו לי.

חיים כץ: אמרתי שאני ממשכן את כל הקדנציה, מגיע לעמיר פרץ.

חיים כץ: ב-90 הימים האחרונים, מגיע גם לי משהו.

חיים כץ: הכול הוא לקח, אגורה לא ראיתי – לא דובר, לא משרד.

חיים כץ: המשרד שלי הלך למפלגה.

חיים כץ: הדובר שלי הלך למפלגה.

חיים כץ: למה?

עמיר פרץ: אם היית היום בליכוד או בש"ס, האם היו נותנים לך?

חיים כץ: אני לא בליכוד, ולא מצטרף לליכוד.

מיכאל איתן: חבר הכנסת כץ, להערכתך, אם היה הולך כל מימון המפלגות השוטף להחזר החובות, הייתם מסיימים את כל החובות שלכם?

חיים כץ: אני לא יודע מה החובות.

עמיר פרץ: בתום הקדנציה נסיים.

משה ארנס: אני רוצה להתייחס לצד העקרוני.

משה ארנס: אני חייב לומר שאני מרגיש מאוד לא נוח עם כל הדיבורים האלה על הכסף ועל איך יתחלק הכסף.

משה ארנס: מבחינת גילוי נאות, אני חייב לומר שחיים כץ הוא מהתעשייה האווירית, אני מהתעשייה האווירית, אני מרגיש מאוד קרוב אליו.

משה ארנס: אבל, בצד העקרוני, אני חייב לומר שיש לי ספקות רבים, אולי הם נוגעים לכל ההתייחסות של הכנסת במשך השנים לנושא של התפצלות של סיעות.

משה ארנס: יש לנו שיטת בחירות יחסיות.

משה ארנס: הבוחר בוחר ברשימה, לא באדם.

משה ארנס: זאת אומרת, שלרשימה ולחברים שמופיעים ברשימה ונבחרים ברשימה יש חוזה עם הבוחר, שלא ניתן להפרה.

משה ארנס: אני יכול להבין שאדם נבחר במסגרת הליכוד, באמצע הדרך הוא מוצא שיש לו עניין מצפוני, והוא לא יכול להמשיך עם הליכוד.

משה ארנס: לדעתי, יש לו רק אופציה אחת – להתפטר מהכנסת.

משה ארנס: הוא לא יכול להתפלג ולהקים סיעה נוספת, הבוחר לא נתן לו מנדט לזה, הוא לא קיבל קולות.

משה ארנס: אם זו בעיה מצפונית בשבילו, שיפרוש.

משה ארנס: זאת צריכה להיות הגישה בנושא של התפצלות לגבי כולם.

משה ארנס: הדבר שעורר בי תדהמה, כשבהתחלה הבנתי שמונעים ממנו לרוץ ברשימה אחרת.

משה ארנס: זה לא ייתכן.

משה ארנס: מעבר לזה, להתחיל לדון פה איך יתחלק הכסף, זה לא נראה לי.

עמיר פרץ: מיקי איתן, אני מוכן לוותר גם על השוטף של שלושה חודשים, שיעזבו אותי בשקט.

עמיר פרץ: אתה יכול מחר למנוע מרומן ברונפמן לעבור?

עמיר פרץ: אתה יכול להבטיח למדינה שאלכסנדר צינקר לא יעשה את זה?

עמיר פרץ: אתה יכול להבטיח שמרדכי משעני לא יעשה את זה?

עמיר פרץ: כמה זה יעלה למדינה?

מיכאל איתן: למה זה יעלה למדינה?

מיכאל איתן: אני לא מבין.

עמיר פרץ: זה עולה.

עמיר פרץ: עוד יחידת מימון עולה כסף.

סיגל קוגוט: בשוטף זה עולה.

מיכאל איתן: זה לא עולה, זה בשלושה חודשים.

נסים זאב: מה עולה בשוטף?

סיגל קוגוט: עוד יחידת מימון.

מיכאל איתן: לא עוד יחידה, עוד 5% מיחידת מימון לחודש.

סיגל קוגוט: עוד יחידה של מימון שוטף בחודש.

מיכאל איתן: זה עולה 180,000 שקלים לכל שלושת החודשים.

מיכאל איתן: ננסה להבין מה נשאר בוויכוח.

מיכאל איתן: יש בעיה כספית שניתנת לפתרון, אם כך אני מבין.

חיים כץ: מה היא אומרת?

מיכאל איתן: היא אומרת שאם הצעת החוק הזאת עוברת, המימון שהיית יכול לקחת אתך הוא- - -

סיגל קוגוט: השוטף, המקדמות וזמן השידור בטלוויזיה.

עמיר פרץ: אני מבקש שהמקדמות וזמן השידור יישארו בסיעה, שהשוטף יהיה שלו, אין בעיה.

חיים כץ: אפשר לגמור את זה בהסכם?

עמיר פרץ: אין לי בעיה לתת מחר לגזברות חתימה שייתנו לו את המימון השוטף לשלושה חודשים.

נסים זאב: זאת לא הצעת החוק, עם כל הכבוד.

מיכאל איתן: אולי אפשר לפתור את זה.

מיכאל איתן: למה זה מפריע לך?

נסים זאב: תוותר על הצעת החוק ותתווך ביניהם איך לחלק את הכסף.

מיכאל איתן: אני לא מוותר על הצעת החוק.

מיכאל איתן: עם כל זה שזה חוק, הפעם הזאת זה חוק ספציפי מאוד, שנוגע לעניין ספציפי, ואני רוצה לפתור אותו, אם ניתן.

מיכאל איתן: אני רוצה לנסות וליישב אותו.

מיכאל איתן: אם אתה רוצה שנעביר את הצעת החוק, אני יכול להעביר את הצעת החוק.

משה ארנס: אולי אפשר לפתור את זה בלי החוק.

מיכאל איתן: נסים זאב כועס שאני מנסה.

נסים זאב: אני לא כועס, אני מדבר ברצינות.

נסים זאב: אני אומר שאם יש הסדר ביניהם, וכל הצעת החוק באה רק כדי לפתור את הבעיה ביניהם, אז הצעת החוק מיותרת, ונתווך ביניהם.

נסים זאב: יכול להיות שבשיחה יחד אתך אפשר להגיע להסכמה.

מיכאל איתן: אני מתנצל, חשבתי שאתה צוחק ממני.

חיים כץ: נשב עכשיו, זה לא צריך לקחת יותר מעשר דקות.

קולט אביטל: אם אתה מגיע להסדר, תמשוך את הצעת החוק, כי זה יוצר תקדימים.

קולט אביטל: אם הם יכולים להגיע להסדר ביניהם זה עדיף על פני חוק.

גבי דאוס: מחר יבואו מרדכי משעני ודוד לוי ויעשו אותו דבר.

עמיר פרץ: לא משום שהם רוצים להתפלג, אלא משום שהם רוצים יותר מימון.

עמיר פרץ: אתה יכול למנוע את זה?

עמיר פרץ: כל שני חברי כנסת יעשו תרגילים.

עמיר פרץ: חבר הכנסת ארנס, במקרה שלנו, חיים כץ באמת רוצה להתפלג.

עמיר פרץ: הוא רוצה להתפלג, וזה לגיטימי, אבל, תאר לעצמך שלא היינו רוצים להתפלג והייתי אומר לו: חיים, נעשה תרגיל.

עמיר פרץ: אתה תגיד מתפלגים, ונקבל ארבע יחידות.

עמיר פרץ: אין לזה סוף.

מיכאל איתן: יש לזה סוף.

מיכאל איתן: הגשתי הצעת חוק בנושא הזה.

נסים זאב: אני לא חושב שמפלגה מתרסקת בשביל כמה פרוטות.

עמיר פרץ: מה אתה אומר?

מיכאל איתן: עמיר פרץ, יש תרגיל עוד יותר מתוחכם, שלא חשבת עליו.

מיכאל איתן: הולכת מפלגה שיש לה היום 30 מנדטים, היא מתחלקת, לזוגות, כל זוג מקבל עוד יחידה, ואחר כך הם מתלכדים חזרה לסיעה אחת בכנסת עם הסכם מימון שונה.

חיים כץ: אני מוכן לעשר דקות הפסקה, נשב ונדבר.

חיים כץ: (הישיבה נפסקה בשעה 15:40) (הישיבה נתחדשה בשעה 15:45)

מיכאל איתן: רבותי, אני מבקש לחדש את הישיבה.

מיכאל איתן: אני מבקש להודיע שבפגישה שהתקיימה בלשכתי, בלשכת יושב-ראש הוועדה, הגיעו עמיר פרץ וחיים כץ לסיכום, שעל-פיו סיעת עם-אחד תעביר מחצית מיתרת המימון השוטף לשלושת החודשים הבאים.

חיים כץ: מה-1 לחודש.

עמיר פרץ: בשוטף, מתי שמעבירים.

חיים כץ: סיכמנו שאתה נותן לי חצי משלושת החודשים, ואתה מעביר מייד.

ארבל אסטרחן: המימון של החודש הועבר ב-4 בחודש.

חיים כץ: ישבנו בחדר ועמיר פרץ אמר שהוא מעביר חצי משלושה חודשים.

מיכאל איתן: הגענו להסכמה עקרונית.

מיכאל איתן: אם לא תהיה ברירה, בסוף נעשה חקיקה.

מיכאל איתן: הגענו להסכמה, אבל יכולתי להגיד: אנחנו מכינים הצעת חוק שקובעת, שבמקרה של התפלגות בתקופה של 90 יום, חבר הכנסת יהיה זכאי למחצית המימון השוטף.

מיכאל איתן: חבר הכנסת כץ, מה אתה תהיה בכנסת?

ארבל אסטרחן: הוא ממשיך להיות חלק מסיעת עם אחד.

סיגל קוגוט: הוא יכול להקים מפלגה חדשה וסיעה חדשה, אבל הוא לא יספיק עד לבחירות.

ארבל אסטרחן: הוא ממשיך להיות חלק מעם אחד, והוא יכול להשתמש בכסף הזה למטרות שחוק המימון מיועד להן, ושמבקר המדינה מבקר אותן.

חיים כץ: אם אני הולך לבחירות, אני הולך להוציא את הכסף הזה, וזה שאני אקבל אותו בפברואר, זה לא שווה לי שום דבר.

חיים כץ: דיברנו בחדר על כך שאני מקבל מחצית משלושת החודשים.

חיים כץ: אני ממשיך במפלגה שלו.

חיים כץ: הסקרים מראים שהוא יעבור, ואז הוא ייתן לי מקדמה של חודש וחצי.

עמיר פרץ: אני, מאיפה יהיה לי לתת לך 300,000 שקלים?

עמיר פרץ: אם היה לי, הייתי שמח.

חיים כץ: זה לא הפורום הנכון.

חיים כץ: ניכנס לחדר.

חיים כץ: (הישיבה נפסקה בשעה 15:45) (הישיבה נמשכה בשעה 15:50)

מיכאל איתן: רבותי, סיכום הישיבה הוא כדלקמן: במהלך הדיון בהכנת החוק לקריאה הראשונה, התברר כי חברי הכנסת עמיר פרץ וחיים כץ הגיעו להבנה הדדית ברוח פשרנית, טובה וחברית, ובמסגרת ההבנה הזאת גובש ביניהם הסדר בדבר שימוש בכספי מימון מפלגות – הוצאות שוטפות במהלך יתרת כהונתה של הכנסת החמש-עשרה.

מיכאל איתן: הם חתמו על ההסדר הזה, ואני, כחבר כנסת, גם חתמתי עליו, ובמקרה של חילוקי דעות, אני אסייע להם כבורר מוסכם.

מיכאל איתן: ההסכם מדבר על כך שסיעת עם אחד תאפשר לחבר הכנסת חיים כץ לפעול ציבורית ותכסה את הוצאות פעילותו הציבורית השוטפת בשיעור של כ-50% מיתרת המימון השוטף שהסיעה הזאת תקבל במהלך החודשים הבאים עד ליום הבחירות, סכום של 270,000 שקלים.

מיכאל איתן: אני מאוד מודה לחברים.

מיכאל איתן: אני מאחל לעם ישראל שכל הוויכוחים הפנימיים ייגמרו ברוח טובה וחברית כמו שגילו כאן החברים, ובא לציון גואל.

מיכאל איתן: תודה רבה.

מיכאל איתן: הישיבה נעולה.